Lisa 3 koostöökokkuleppele

**Erakorraliste sündmuste lahendamise plaan**

Mõisted

Hoone – Suur-Ameerika 1 büroohoone

Ministeerium – Hoones asuvad ministeeriumid

HT - Rahandusministeeriumi üldosakonna haldustalitus

Teenistuja – Ministeeriumiga töösuhtes olev isik, kelle alaline töökoht asub Hoones

RIK - Registrite ja Infosüsteemide Keskus

1. **Üldine meelespea**

Erakorraline sündmus on sündmus või sündmuste ahel, mis ohustab hoones või selle vahetus läheduses viibivate inimeste elu või tervist ja/või põhjustab suure varalise kahju ning tõsiseid ja ulatuslikke häireid ministeeriumi töös, mille kõrvaldamiseks võib vajalik olla päästeteenistuse, politsei või kiirabi kaasamine.

Ükski erakorraline sündmus ei ole eelmisega sarnane, mistõttu ei ole võimalik kõiki asjaolusid ette näha ja erakorraliste sündmuste lahendamise plaanis ära reguleerida. Erakorraliste sündmuste lahendamise plaani peamine eesmärk on seetõttu püüda võimalikult väikeste kahjudega erakorralisest sündmusest välja tulla. Seega, sattudes erakorralisse olukorda, lähtu küll käesolevas plaanis kirja pandud reeglitest, kuid ole vajadusel valmis kasutama ka oma parimat teadmist ning pea meeles:

* paanikasse sattumine on ohtlik, seega erakorralise sündmuse puhul **säilita alati rahu**;
* ära karda otsustada ja tea -  kõige halvem otsus on vastu võtmata otsus;
* mis ka ei juhtuks, siis primaarne on inimelu;
* ära alahinda võimalikke riske, sh põhimõttel „minuga midagi ei juhtu“;
* püüa olukorda ennetada ja kui see ei õnnestu, siis tee võimaluse korral kõik selleks, et vähendada tekkida võivaid kahjusid;

Tõenäolisemad erakorralised sündmused, mis ministeeriumi ohustada võivad, on alljärgnevad:

1. tulekahju (eraldi juhend olemas);
2. küberrünnak (eraldi juhend olemas);
3. pommiähvardus;
4. (pommi)plahvatus;
5. rünne;
6. vandalism;
7. IT-teenuste väljalangemine.

Olulised kontaktid:

**Hädaabinumber** **112**

**Suur-Ameerika 1 politseivalve (24/7) 680 3101**

**Riigi Kinnisvara AS klienditugi** [**klienditugi@rkas.ee**](mailto:klienditugi@rkas.ee)**, tel 605 0000**

**IT-abi** [**it-abi@just.ee**](mailto:it-abi@just.ee)**, 663 6464**

Erakorraliste sündmuste lahendamise plaan koosneb neljast osast ehk nn kinnisest ringist:



**Ennetamine** tähendab muuhulgas erinevate süsteemide töökorrasoleku jälgimist. Tehnosüsteemide osas korraldab ennetustegevust Riigi Kinnisvara AS. Visuaalselt teostab süsteemide korrasoleku kontrolli ka HT.

**Valmistumine** tähendab käesoleva erakorraliste sündmuste lahendamise plaani kaasaegsena hoidmist, erakorraliste sündmusteni viivate riskide hindamist ning maandamistegevuste korraldamist, samuti ministeeriumi teenistujate kursis hoidmist käesoleva plaaniga. Korraldab HT, erakorraliste sündmuste lahendamise plaani tutvustamist korraldab üldosakonna arendus- ja personalitalitus.

**Lahendamine** tähendab erakorralisele sündmusele reageerimist ja lahendamist. Korraldab kas HT ise või kaasatakse vajadusel operatiivteenistused.

**Leevendamine** tähendab erakorralise sündmuse tagajärgedega tegelemist. Korraldajateks lähtuvalt tagajärgedest kas Riigi Kinnisvara AS või HT.

Hoonet puudutava info väljastamine peab olema eelnevalt kooskõlastatud HT-ga. Erakorralise sündmuse ja/või päästetöödega seotud sündmusi kommenteerib sündmuskohal päästeteenistuse või politsei esindaja. Ministeeriumi poolt jagab vajaduse korral kommentaare iga ministeeriumi avalike suhete struktuuriüksus eraldi või ühiselt.

1. **Pommiähvardus**

**Ennetamine:**

* kui sinuga koos soovib hoonesse siseneda sulle tundmatu isik, ära lase teda endaga koos edasi enne, kui pole selge, kelle juurde ta soovib minna või suuna isik valvuri juurde;
* RKAS korraldab hoone turvasüsteemide, avatäidete (sh läbipääsusüsteemid), piirete korrasoleku.

**Valmistumine:**

* ole kursis käesolevas erakorraliste sündmuste lahendamise plaanis toodud juhistega;

**Käitumine erakorralise sündmuse puhul ja selle lahendamine:**

* ära satu paanikasse;
* juhul, kui ähvardus tehakse telefoni teel, siis ära katkesta kõnet ja püüa võimalusel üles märkida helistaja telefoninumber, jäta meelde ähvardaja sugu, kõnemaneer, võimalikud taustahelid;
* teavita esimesel võimalusel HT, kes korraldab kõigi hoones viibijate teavituse erakorralisest sündmusest, evakueerumise vajadusest ja teavitab ka politseid;
* evakueeru hoonest, arvestades käesoleva juhendi punktis 7 kirjeldatut.

**Leevendamine:**

* HT jälgib, et hoones taastatakse sündmuse eelne olukord, kaasates vajadusel RKAS-i;
* HT koostöös personalitalitusega selgitab välja, kas on teenistujaid, kes vajavad sündmuse tõttu psühholoogilist abi igapäevatöö juurde tagasi pöördumiseks.

1. **Pommiplahvatus**

**Ennetamine:**

* kui sinuga koos soovib hoonesse siseneda sulle tundmatu isik, ära lase teda endaga koos edasi enne, kui pole selge, kelle juurde ta soovib minna või suuna isik valvuri juurde;
* kahtlase eseme, koti vm leidmisel teavita sellest koheselt administraatorit ja edasta informatsioon kahtlase eseme asukoha kohta;
* ära puuduta võimalikku ohuallikat;
* RKAS korraldab hoone turvasüsteemide, avatäidete (sh läbipääsusüsteemid), piirete korrasoleku.

**Valmistumine:**

* ole kursis käesolevas erakorraliste sündmuste lahendamise plaanis toodud juhistega;

**Käitumine erakorralise sündmuse puhul ja selle lahendamine:**

* ära satu paanikasse;
* teavita esimesel võimalusel HT, kes korraldab kõigi hoones viibijate teavituse erakorralisest sündmusest, evakueerumise vajadusest ja teavitab ka päästeteenistust;
* evakueeru hoonest, arvestades käesoleva juhendi punktis 7 kirjeldatut. Kui plahvatus on toimunud, võib varinguohu tõttu olla evakuatsioonitee kasutamine raskendatud, seetõttu tuleb evakueeruda ohutuimat väljapääsuteed kasutades, juhindudes päästeteenistuse või HT korraldustest.

**Leevendamine:**

* hoone kahjustuste likvideerimise korraldab RKAS, inventari kahjustuste likvideerimise korraldab HT koostöös RKASga, IT-süsteemide kahjustused likvideerib RIK. Kahjustuse likvideerimise ajaks on teenistujad vajadusel kodutööl, kui ei nähta ette teisiti;
* HT selgitab välja, kas on teenistujaid, kes vajavad sündmuse tõttu psühholoogilist abi igapäevatöö juurde tagasi pöördumiseks.

1. **Rünne**

**Ennetamine:**

* kui sinuga koos soovib hoonesse siseneda sulle tundmatu isik, ära lase teda endaga koos edasi enne, kui pole selge, kelle juurde ta soovib minna või suuna isik valvuri juurde;
* RKAS korraldab hoone turvasüsteemide, avatäidete (sh läbipääsusüsteemid), piirete korrasoleku.

**Valmistumine:**

* ole kursis käesolevas erakorraliste sündmuste lahendamise plaanis toodud juhistega;

**Käitumine erakorralise sündmuse puhul ja selle lahendamine:**

* ära satu paanikasse;
* kui on võimalik, siis evakueeru, liikudes võimalikult varjatult põhjusel, et kui on võimalik silmaga näha, on võimalik ka rünnata (sh tulirelvaga). Evakueeru hoonest, arvestades käesoleva juhendi punktis 7 kirjeldatut;
* kui ei ole võimalik evakueeruda, siis sulge ja võimalusel lukusta töökoha uks ning aseta ukse ette blokeerimiseks mööblit; sõltuvalt ründe iseloomust (nt ründajad on ka väljas) kata võimalusel käepäraste vahenditega kinni aknad, et ei oleks näha seespool toimuvat liikumist.
* teavita esimesel võimalusel HT, kes korraldab kõigi hoones viibijate teavituse erakorralisest sündmusest ja teavitab ka päästeteenistust;
* püsi madalal, võimalusel kiviseinte varjus, ole vaikselt;
* ära provotseeri ega astu võimaliku ründajaga kontakti isegi siis, kui sinuga püütakse rääkida või vestlust alustada;
* ära mine ruumist välja esmaabi andma;
* olukorra lahendab politsei, kaasates vajadusel HT.

**Leevendamine:**

* hoone kahjustuste likvideerimise korraldab RKAS, inventari kahjustuste likvideerimise korraldab HT, IT-süsteemide kahjustused likvideerib RIK. Kahjustuse likvideerimise ajaks on teenistujad vajadusel kodutööl, kui ei nähta ette teisiti;
* HT selgitab välja, kas on teenistujaid, kes vajavad sündmuse tõttu psühholoogilist abi igapäevatöö juurde tagasi pöördumiseks.

1. **Vandalism**

**Ennetamine:**

* kui sinuga koos soovib hoonesse siseneda sulle tundmatu isik, ära lase teda endaga koos edasi enne, kui pole selge, kelle juurde ta soovib minna või suuna isik valvuri juurde;
* RKAS korraldab hoone turvasüsteemide, avatäidete (sh läbipääsusüsteemid), piirete korrasoleku.

**Valmistumine:**

* ole kursis käesolevas erakorraliste sündmuste lahendamise plaanis toodud juhistega;

**Käitumine erakorralise sündmuse puhul ja selle lahendamine:**

* ära satu paanikasse;
* teavita esimesel võimalusel HT, kes korraldab kõigi hoones viibijate teavituse erakorralisest sündmusest ja teavitab ka päästeteenistust;
* varju või vajadusel evakueeru hoonest, arvestades käesoleva juhendi punktis 7 kirjeldatut.

**Leevendamine:**

* hoone kahjustuste likvideerimise korraldab RKAS, inventari kahjustuste likvideerimise korraldab HT, IT-süsteemide kahjustused likvideerib RIK. Kahjustuse likvideerimise ajaks on teenistujad vajadusel kodutööl, kui ei nähta ette teisiti;
* HT selgitab välja, kas on teenistujaid, kes vajavad sündmuse tõttu psühholoogilist abi igapäevatöö juurde tagasi pöördumiseks.

1. **RIK poolt osutatavate IT- teenuse väljalangemine**

**IT-teenuse väljalangemiseks loetakse järgmisi olukordi:**

* üks või mitu IT- teenust, mida kasutab valdav osa ministeeriumi teenistujaid, ei tööta ja see avaldab märkimisväärset mõju avaliku teenuse osutamisele ja/või ministeeriumi tavapärastele tööprotsessidele;
* hoonete väljalangemisel või muul põhjusel ei ole võimalik kasutada ministeeriumi riistvara, kasutada kaugtöö IT-teenust ja intsident avaldab märkimisväärset mõju avaliku teenuse osutamisele ja/või ministeeriumi tavapärastele tööprotsessidele.

**Ennetamine:**

* IT-teenuste väljalangemise ennetamiseks rakendatakse IT - teenustele infosüsteemide kolmeastmelist etalonturbe süsteemi (*edaspidi ISKE*) meetmeid;
* RIK korraldab ISKE tehniliste turbe meetmete rakendamist, ministeerium korraldab ISKE organisatsiooniliste ja füüsiliste turbe meetmete rakendamist;
* igal IT-teenusel on kehtiv teenustaseme lepe, milles sätestatakse IT-teenuse käideldavuse nõuded.

**Valmistumine:**

* ole kursis käesolevas erakorraliste sündmuste lahendamise plaanis toodud juhistega;
* ole kursis juhtkonna ja vahetu juhi poolt antavate juhistega IT-teenuste väljalangemisel;
* ajakohasta tööks enim kasutatavaid kontakte ja säilita neid viisil, mis võimaldab tagada kommunikatsiooni IT-teenuste mittetoimimisel;
* kõik juhid (juhtkonna puhul juhtkonna sekretär/juhiabi) vastutavad oma vahetus alluvuses töötavate teenistujate kontaktide ajakohastamise eest ja kontaktide nimekirja säilitamise eest viisil, mis võimaldab tagada kommunikatsiooni IT-teenuste mittetoimimisel.

**Käitumine erakorralise sündmuse puhul ja selle lahendamine:**

* Erakorraliste sündmuste lahendamise plaani rakendamise vajaduse IT-teenuste väljalangemise osas otsustab juhtkond;
* ole kursis IT-abi poolt (kui osad teenused töötavad) antavate juhistega;
* kui kaugtöö IT-teenus töötab, suunatakse teenistujad võimalusel kodutööle;
* kui kaugtöö IT-teenus ei tööta või ei ole töö iseloomu tõttu seda võimalik rakendada, ole kursis vahetu juhi poolt antavate suuliste juhistega;
* kui kaugtöö IT-teenus ei tööta või ei ole töö iseloomu tõttu seda võimalik rakendada ja lisaks on välja langenud ka hooned koos riistvara kasutamise võimalusega, ole kursis vahetu juhi poolt antavate suuliste juhistega.

**Leevendamine:**

* IT-teenuste kahjustused likvideerib RIK vastavalt kantsleri käskkirjale „Justiitsministeeriumi infotehnoloogiliste hädaolukordade plaan“;
* IT-teenuste kahjustuste likvideerimise ajal töö korraldamise ja kommunikatsiooni eest vastutab juhtkond ja annab erakorralisi juhiseid;
* kahjustuse likvideerimise ajaks on teenistujad võimalusel kodutööl, kui ei nähta ette teisiti.

1. **Evakuatsioonijuhend**

Juhul, kui erakorralise sündmuse puhul tekib vajadus hoonest evakueeruda, siis käitu järgmiselt:

1. tööruumist lahku kiiresti ning kaasa võta üksnes isiklikud asjad (kui see võimalik on), sh võimalusel mobiiltelefon ning külmemal perioodil kaasas olevad üleriided.
2. Sulge aknad ja uksed (va pommiohu korral, mil võimalusel ava), kuid ära lukusta uksi!
3. Tööruumist väljudes kontrolli võimalusel, kas sinu läheduses asuvad kolleegid on juba lahkunud. Kui nad veel ei ole kabinetist väljunud, siis teavita evakueerumise vajalikkusest.
4. Kui sinu juures on külalisi või näed neid evakueerumisel, siis ära jäta neid üksi, vaid juhata nad kogunemiskohta endaga koos. Vajadusel või võimalusel aita ja anna juhiseid hoones viibivatele külalistele hoonest lahkumiseks. NB! Seda tehes ei tohi enda elu ohtu seada.
5. Evakueerumise korral tuleb kasutada lähimat ja ohutumat teed.
6. Evakueerumisel ei tohi kasutada lifte, vaid tuleb kasutada treppe.
7. Evakueeruvad inimesed kogunevad hoone ees asuvas maapealses parklas. Kogunemiskohas toimub loendus, mille viib läbi HT.

Juhul kui konkreetsest sündmusest tulenevalt asub kogunemiskoht (maapealne parkla) ohualas või leiab aset sündmus, mida käesolevas plaanis ei ole kirjeldatud ning tuleb käituda plaanis kirjeldatust erinevalt, tagab teenistujate teavitamise HT koostöös politseivalvega.